text: গেইলের অনুরোধও প্রত্যাখ্যান করেছে আইসিসি
  Posted - জুন ১০, ২০১৯ ৩:০৬ পূর্বাহ্ণ
  Updated - জুন ১০, ২০১৯ ১২:০৩ অপরাহ্ণ
  ক্রিস গেইলকে বলা যেতে পারে ব্যাটিং দুনিয়ার নিখাদ বিনোদন। কত বোলারকে যে পিটিয়ে ছাতু বানিয়েছেন তার ইয়ত্তা নেই। টি-টোয়েন্টি ক্রিকেটে তো বটেই, সুযোগ পেলে অন্য দুই ফরম্যাটেও বিধ্বংসী হয়ে ওঠেন।
  সেই গেইল নিজেকে নিয়ে এতটাই গর্বিত যে, নিজেকে নিজেই ডাকেন 'ইউনিভার্স বস' হিসেবে। চলমান বিশ্বকাপে উইন্ডিজের হয়ে অংশ নিচ্ছেন গেইল, সম্ভাব্য শেষবারের মত। আর ক্যারিয়ারের সম্ভাব্য সেই শেষ বিশ্বকাপে একটি অনুরোধ করেছিলেন গেইল।
  Also Read - স্মিথের কাছে ক্ষমা চাইলেন কোহলি!
  গেইলের সেই অনুরোধ ছিল ব্যাটে 'ইউনিভার্স বস' লোগো লাগিয়ে খেলা। আইসিসির নিয়ম অনুযায়ী, কোনো ক্রিকেটার অক্রিকেটীয় কোনো বিষয় পরিধানের মাধ্যমে বা মাঠে বয়ে নিয়ে যাওয়ার মাধ্যমে ফুটিয়ে তুলতে পারবেন না। আর তাই গেইলের ব্যাটে ইউনিভার্স বস লোগো রাখার অনুমতিও দেয়নি আইসিসি, ফেলে দেওয়া হয়েছে গেইলের অনুরোধ।
  রবিবার (৯ জুন) এক বিবৃতির মাধ্যমে আইসিসির পক্ষ থেকে বলা হয়, 'আইসিসি ধোনির কোনো ব্যক্তিগত অনুরোধ রাখতে পারে না। গেইল চেয়েছিলেন, তাকেও অনুমতি দেওয়া হয়নি। সে এটা মেনে নিয়েছেন এবং স্বাভাবিকভাবেই খেলে যাবেন।'
  সাম্প্রতিক সময়ে এই ব্যাপারে বেশ সচেতন আইসিসি। মহেন্দ্র সিং ধোনি বিশ্বকাপে ভারতের প্রথম ম্যাচে সেনাবাহিনীর প্রতীক সম্বলিত গ্লাভস পরে মাঠে নেমে বোর্ডের সমর্থনও পেয়েছিলেন। কিন্তু অনড় আইসিসি শেষপর্যন্ত নিজেদেরকেই সঠিক প্রমাণ করতে পেরেছে।
  অন্যদিকে ইংলিশ মুসলিম ক্রিকেটার মঈন আলী 'ফিলিস্তিন মুক্ত করো' লেখা রিস্ট ব্যান্ড পরে মাঠে নামার অনুমতি চেয়েছিলেন। আইসিসি প্রত্যাখ্যান করেছে তাকেও।